Crni bezdan

 Proljeće 1913. godine podarilo nam je još jednog velikog pjesnika, Ivana Gorana Kovačića. Teme njegovih pjesama uglavnom su bile vezane za tadašnji težak život goranskih seljaka.

 U jeku Drugog svjetskog rata Kovačić odlazi u partizane. Do tada se u svome kraju osvrtao na nepravdu i jad svojih sumještana, ali tek je u ratu shvatio koliko ljudi mogu biti okrutni i nepravedni. Potaknut ratnim strahotama i zločinima, Kovačić piše svoje najbolje i najistaknutije djelo, poemu *Jama.* Koristeći snažne pjesničke slike pjesnik je u deset pjevanja opisao agoniju čekanja smrti. Stradalnike se tretira kao niža bića, iz krvnika poput snažne rječne bujice izbija mržnja, mržnja koja se prelijeva u stravično djelo : *Blaženu noć su meni iskopali / Sa sretnim vidom iz očinjih jama,/(…)Moje su oči zgasle na ome dlanu.* Nakon što su stradalniku krvnici iskopali oči, natjerali su ga da ih zgnječi vlastitim rukama. On osjeća svoju krv kako kaplje iz praznih očnih duplji. *Krv je moje svjetlo i moja tama*, krv je njegov život i njegova smrt, kolajući njegovim žilama ona ga pokreće, ali sada osjeća kako ga prati u bezdan. U likovima krvnika Kovačić utjelovljuje zlo koje fizički šteti ljudima, ali isto tako i zlo koje duhovno uništava ljude. Ne samo one oko sebe, već i sebe same. Čineći grozote kakve je pjesnik opisao, takvi ljudi zapravo ubijaju u čovjeku ono što ga razlikuje od životinje, ubijaju empatiju, dobrotu, a potiču ono nagonsko,životinjsko.

Odabrala sam I.G.Kovačića jer dijelim njegovo gađenje prema ratu, gađenje prema ljudima koji su sposobni, odnosno voljni činiti takve strahote. Iz takvog stajališta proizašla je još jedna Kovačićeva pjesma – *Moj grob.* U njoj on govori da kad umre, želi biti pokopan daleko od ljudi, u prirodi, na visokoj planini. U potpunosti razumijem njegov stav i razmišljanje. Netko tko je proživio takve ratne strahote uistinu ima pravo biti razočaran u ljudski rod. I ja bih bila, a čitajući njegovu poemu, moram priznati, prenio mi je dobar dio tog razočaranja. Naravno, nije sve baš toliko crno. Kovačićev stradalnik iz *Jame* na kraju ipak preživi. Osakaćen je,ali je živ. Možda još nismo propali, možda još ima nade za povratak onih osobina koje nas čine ljudima.

Tea Lukanec, 4.b